paragraph_text: Scijentizam je osobito bio raširen u 19. stoljeću, kada je isticao vjeru u napredak znanosti i postizanje sveopćega napretka kroz razvoj (prirodnih) znanosti i razumijevanje svijeta oslonjeno na znanost, tzv. "religija znanosti". Taj optimizam ima dugu tradiciju, iskazanu već u Teodiceji Gottfrieda Leibniza, a po kojem je svijet u kojem živimo najbolji od svih mogućih svjetova. Scijentizmu je sličan tehnoutopizam, ideologija koja vjeruje da će znanost i tehnika uroditi društvom budućnosti, u kojem će svi živjeti u idealnim uvjetima te učiniti da čovječanstvo iz prostora nužnosti prijeđe u prostore slobode.